b"\n_START_ARTICLE_\nLondonas\n_START_SECTION_\nIstorija\n_START_PARAGRAPH_\nBeveik prie\xc5\xa1 du t\xc5\xabkstantme\xc4\x8dius (apie 43\xe2\x80\x9350\xc2\xa0m.) miest\xc4\x85 \xc4\xafk\xc5\xabr\xc4\x97 rom\xc4\x97nai, valdant imperatoriui Tiberijui Klaudijui Neronui (41\xe2\x80\x9354 m.), ir pavadino j\xc4\xaf Londinium. Miestavard\xc5\xbeio reik\xc5\xa1m\xc4\x97 turi kelis ai\xc5\xa1kinimus; manoma, kad rom\xc4\x97nai lotynizavo jau buvus\xc4\xaf kelti\xc5\xa1k\xc4\x85j\xc4\xaf vietov\xc4\x97s pavadinim\xc4\x85, kildinam\xc4\x85 i\xc5\xa1 asmenvard\xc5\xbeio Londinos, turin\xc4\x8dio \xc5\xa1akn\xc4\xaf lond 'laukinis'. Kita teorija \xc5\xa1\xc4\xaf \xc5\xbeod\xc4\xaf kildina i\xc5\xa1 sen\xc5\xb3j\xc5\xb3 europie\xc4\x8di\xc5\xb3 kalboje vartoto up\xc4\x97vard\xc5\xbeio, kur\xc4\xaf v\xc4\x97liau i\xc5\xa1 j\xc5\xb3 per\xc4\x97m\xc4\x99 keltai. Up\xc4\x97vard\xc5\xbeio reik\xc5\xa1m\xc4\x97 buvusi 'tekanti (plati) up\xc4\x97'._NEWLINE_Nuo IV a. vidurio Londonas buvo svarbus rom\xc4\x97n\xc5\xb3 Britanijos politinis centras, nuo VII a. pr. angl\xc5\xb3 karalyst\xc4\x97s sostin\xc4\x97. Nuo XI a. pabaigos\xc2\xa0\xe2\x80\x93 XII a. prad\xc5\xbeios jau \xc5\xbeinomas kaip oficialioji Anglijos sostin\xc4\x97, nuo 1707\xc2\xa0m.\xc2\xa0\xe2\x80\x93 Did\xc5\xbeiosios Britanijos.\n_START_SECTION_\nGeografija\n_START_PARAGRAPH_\nDidysis Londonas yra vienas did\xc5\xbeiausi\xc5\xb3 pagal plot\xc4\x85 miest\xc5\xb3 pasaulyje. Miesto teritorija apr\xc4\x97pia 1579 kv. kilometrus. Pagrindinis miesto geografinis akcentas yra Temz\xc4\x97s up\xc4\x97, tekanti miesto teritorija i\xc5\xa1 pietvakari\xc5\xb3 \xc4\xaf rytus ir visa savo vaga yra laivuojama. Lyguma pasi\xc5\xbeymint\xc4\xaf Temz\xc4\x97s sl\xc4\x97n\xc4\xaf supa Parlamento, Adingtono ir Primrouzo kalvos. Kadangi miestui besikuriant ir ple\xc4\x8diantis tolyn nuo istorinio centro nebuvo per dideli\xc5\xb3 gamtini\xc5\xb3 kli\xc5\xab\xc4\x8di\xc5\xb3, miesto i\xc5\xa1planavimas i\xc5\xa1liko beveik apskritos formos._NEWLINE_Seniau Temz\xc4\x97 buvo daug platesn\xc4\x97 ir gilesn\xc4\x97, o jos vaga \xc4\x97jo pelk\xc4\x97tu kra\xc5\xa1tovaizd\xc5\xbeiu. Ekstensyviai statant u\xc5\xbetvankas up\xc4\x97s vaga susiaur\xc4\x97jo. Dauguma ma\xc5\xbeesni\xc5\xb3 upi\xc5\xb3 ir upeli\xc5\xb3, sutenkan\xc4\x8di\xc5\xb3 \xc4\xaf Temz\xc4\x99 Londone, yra prijungtos prie vandentiekio sistemos. Temz\xc4\x97\xc2\xa0\xe2\x80\x93 potvyni\xc5\xb3 up\xc4\x97, tad miestas neretai nuken\xc4\x8di\xc4\x85 jai patvinus. Potvyniai per laik\xc4\x85 ypa\xc4\x8d i\xc5\xa1ry\xc5\xa1k\xc4\x97jo, kadangi tektoniniu po\xc5\xbei\xc5\xabriu Britanija grimzta pietuose ir kyla \xc5\xa1iaur\xc4\x97je. 1974\xc2\xa0m. pasta\xc4\x8dius Thames Barrier u\xc5\xbetvank\xc4\x85 Vulvi\xc4\x8de vandens lygis buvo sureguliuotas. Svarstoma, kad ateityje up\xc4\x97s \xc5\xbeemupyje galimai prireiks \xc4\xafrengti dar vien\xc4\x85 u\xc5\xbetvank\xc4\x85. Temz\xc4\x97s up\xc4\x99 kerta keletas tuneli\xc5\xb3 ir tilt\xc5\xb3, kuri\xc5\xb3 vienas\xc2\xa0\xe2\x80\x93 Londono tiltas.\n_START_SECTION_\nTransportas\n_START_PARAGRAPH_\nVie\xc5\xa1ojo transporto tinklas yra vienas i\xc5\xa1 labiausiai i\xc5\xa1pl\xc4\x97tot\xc5\xb3 pasaulyje. Londono oro erdv\xc4\x97 yra judriausia tarp vis\xc5\xb3 pasaulio miest\xc5\xb3 ir j\xc4\xaf aptarnauja 6 oro uostai\xc2\xa0\xe2\x80\x93 Getviko, Stanstedo, Lutono, Sautendo ir miesto ribose esantys Londono Si\xc4\x8dio bei Hitrou oro uostai. Londono Hitrou oro uostas yra u\xc5\xbeim\xc4\x8diausias oro uostas visoje JK. Taip pat u\xc5\xbeim\xc4\x8diausias Europos oro uostas ir penktas pasaulyje pagal perve\xc5\xbeam\xc5\xb3 keleivi\xc5\xb3 srauto kiek\xc4\xaf. I\xc5\xa1 jo vykdomi tiesioginiai (su nutupimais) ar pers\xc4\x97dimais tolimi skryd\xc5\xbeiai \xc4\xaf Ryt\xc5\xb3 ir Pietry\xc4\x8di\xc5\xb3 Azij\xc4\x85 (Tokij\xc4\x85, Honkong\xc4\x85, Singap\xc5\xabr\xc4\x85), \xc5\xa0iaur\xc4\x97s Amerikos vakar\xc5\xb3 pakrant\xc4\x97s miestus (Los And\xc5\xbeel\xc4\x85) bei Australij\xc4\x85 (Sidn\xc4\x97j\xc5\xb3)._NEWLINE_Londone veikia vienas seniausi\xc5\xb3 pasaulyje miesto metro, kurio ilgis 402 kilometrai (\xc4\xafskaitant dalis, nutiestas \xc4\xaf u\xc5\xbemies\xc4\x8dio Esekso, Bakingam\xc5\xa1yro, Hartford\xc5\xa1yro grafystes\xc2\xa0\xe2\x80\x93 viso 270 sto\xc4\x8di\xc5\xb3). Nuo 2007 met\xc5\xb3 veikia Londono vir\xc5\xa1\xc5\xbeeminis gele\xc5\xbeinkelis, jo ilgis 86 kilometrai su 83 stotel\xc4\x97mis. Nuo 1987 met\xc5\xb3 ryt\xc5\xb3 Londone kursuoja automatiniai Dokland\xc5\xb3 lengvieji traukinukai, j\xc5\xb3 linij\xc5\xb3 ilgis 34 kilometrai bei yra 45 stotel\xc4\x97s. Nuo 2000\xc2\xa0m. gegu\xc5\xbe\xc4\x97s m\xc4\x97nesio v\xc4\x97l atkurta tramvaj\xc5\xb3 linija ir joje veikia 38 stotel\xc4\x97s, tarp kuri\xc5\xb3 rieda 24 tramvajai._NEWLINE_D\xc4\x97ka gero ir tankaus gele\xc5\xbeinkeli\xc5\xb3 tinklo, Londonas turi ger\xc4\x85 susisiekim\xc4\x85 su priemies\xc4\x8diais bei kitais pagrindiniais \xc5\xa1alies miestais, kuriuos jungia \xc5\xa1alies gele\xc5\xbeinkeliai. Mieste yra 366 traukini\xc5\xb3 stotys, \xc4\xafskaitant du didelius, intensyvaus traukini\xc5\xb3 jud\xc4\x97jimo gele\xc5\xbeinkelio mazgus\xc2\xa0\xe2\x80\x93 Clapham Junction bei Willesden Junction. I\xc5\xa1 Sent Pankras gele\xc5\xbeinkelio stoties Eurostar traukiniai kursuoja \xc4\xaf Pary\xc5\xbei\xc5\xb3 ir Briusel\xc4\xaf._NEWLINE_Londone bene vienas geriausi\xc5\xb3, patogiausi\xc5\xb3 pasaulyje ir su tankiu tinklu autobus\xc5\xb3 transportas. Mieste daug taksi. Temz\xc4\x97s up\xc4\x97je kursuoja keleiviniai ir turistiniai laivai, priklausantys taip vadinamam London River Services, viso yra pastatyti 25 j\xc5\xb3 terminalai. Nuo 2012\xc2\xa0m. bir\xc5\xbeelio 28 d. rytiniame Londone per Temz\xc4\x97s up\xc4\x99 nutiestos kabelin\xc4\x97s gondolos, vadinamos Emirates Air Line.\n_START_SECTION_\nSportas\n_START_PARAGRAPH_\nPer miesto istorij\xc4\x85, Londone surengtos net 3 vasaros Olimpin\xc4\x97s \xc5\xbeaidyn\xc4\x97s\xc2\xa0\xe2\x80\x93 1908\xc2\xa0m. Londone vyko IV vasaros olimpin\xc4\x97s \xc5\xbeaidyn\xc4\x97s, 1948\xc2\xa0m.\xc2\xa0\xe2\x80\x93 XIV vasaros olimpin\xc4\x97s \xc5\xbeaidyn\xc4\x97s, ir 2012\xc2\xa0m. XXX vasaros olimpin\xc4\x97s \xc5\xbeaidyn\xc4\x97s. 2012\xc2\xa0m. Londono vasaros olimpin\xc4\x97s \xc5\xbeaidyn\xc4\x97s Lietuvos sportininkams buvo s\xc4\x97kmingiausiomis per vis\xc4\x85 \xc5\xa1alies istorij\xc4\x85._NEWLINE_Mieste taip pat 1966\xc2\xa0m. vyko VIII pasaulio futbolo \xc4\x8dempionatas, o 1996\xc2\xa0m. ir X Europos futbolo \xc4\x8dempionatas."